Document ID: 32004D0034

Απόφαση της Επιτροπής
της 6ης Ιανουαρίου 2004
για τροποποίηση της απόφασης 2003/828/EK όσον αφορά τις μετακινήσεις εμβολιασμένων ζώων από τις ζώνες προστασίας
[κοινοποιηθείσα υπό τον αριθμό Ε(2003) 5306]
(Κείμενο που παρουσιάζει ενδιαφέρον για τον ΕΟΧ)
(2004/34/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/EΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου(1) και ιδίως το άρθρο 9 παράγραφος 1 στοιχείο γ),
Εκτιμώντας τα ακόλουθα:
(1) Η απόφαση 2003/828/ΕΚ της Επιτροπής(2), για τις ζώνες προστασίας και εποπτείας σε σχέση με τον καταρροϊκό πυρετό του προβάτου και για τη θέσπιση κανόνων για τις μετακινήσεις ζώων από τις εν λόγω ζώνες, η οποία καταργεί την απόφαση 2003/218/ΕΚ(3), εκδόθηκε με βάση την επικρατούσα κατάσταση στις πληγείσες περιοχές σχετικά με τον καταρροϊκό πυρετό του προβάτου. Η εν λόγω απόφαση οριοθετεί τις ζώνες προστασίας και εποπτείας οι οποίες αντιστοιχούν σε ειδικές επιδημιολογικές καταστάσεις και ορίζει τους όρους υπό τους οποίους μπορούν να προβλεφθούν εξαιρέσεις από την απαγόρευση μετακινήσεων των ζώων από τις εν λόγω ζώνες.
(2) Το Διεθνές Γραφείο Επιζωοτιών (ΔΓΕ) διοργάνωσε, από 26 έως 29 Οκτωβρίου 2003, συμπόσιο για τον καταρροϊκό πυρετό του προβάτου. Ένα από τα συμπεράσματα του συμποσίου αυτού ήταν ότι τα ζώα είναι δυνατό να μετακινούνται από μια μολυσμένη ζώνη σε μια ελεύθερη ζώνη χωρίς κίνδυνο εξάπλωσης του ιού εάν έχουν εμβολιασθεί ένα τουλάχιστον μήνα πριν από τη μετακίνηση, υπό την προϋπόθεση ότι το εμβόλιο που χρησιμοποιείται καλύπτει όλους τους οροτύπους που είναι παρόντες στην περιοχή προέλευσης.
(3) Συνεκτιμώντας το συμπέρασμα αυτό, οι όροι μετακίνησης των εμβολιασμένων ζώων που ορίζονται στην απόφαση 2003/828/ΕΚ πρέπει να τροποποιηθούν, ώστε οι μετακινήσεις αυτές να επιτρέπονται χωρίς να απαιτείται η παύση της κυκλοφορίας του ιού στην περιοχή προέλευσης ή της δραστηριότητας του φορέα στην περιοχή προορισμού. Ωστόσο, για λόγους προφύλαξης, τα παραπάνω θα ισχύουν μόνο για εσωτερικές μετακινήσεις από περιοχές όπου ο εμβολιασμός έχει ολοκληρωθεί σύμφωνα με το πρόγραμμα το οποίο έχει εγκρίνει η αρμόδια αρχή του οικείου κράτους μέλους.
(4) Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 3 παράγραφος 2 της απόφασης 2003/828/ΕΚ αντικαθίσταται ως εξής:
"2. Στη Γαλλία, την Ιταλία και την Ισπανία, οι εσωτερικές αποστολές, όπως προβλέπεται στην παράγραφο 1, εξαιρούνται επίσης από την απαγόρευση εξόδου από την αρμόδια αρχή:
α) για τις περιοχές στις οποίες ο εμβολιασμός έχει ολοκληρωθεί σύμφωνα με το πρόγραμμα που έχει εγκρίνει η αρμόδια αρχή του οικείου κράτους μέλους, όπως προσδιορίζεται στο παράρτημα I, αν τα ζώα έχουν εμβολιασθεί πριν από 30 ημέρες και πλέον και λιγότερο από ένα έτος πριν από την ημερομηνία αποστολής, κατά του οροτύπου (των οροτύπων) που κυκλοφορεί(-ούν) σε μια ανάλογη, από επιδημιολογική άποψη, περιοχή προέλευσης·
β) για τις περιοχές στις οποίες ο εμβολιασμός δεν έχει ολοκληρωθεί σύμφωνα με το πρόγραμμα που έχει εγκρίνει η αρμόδια αρχή του οικείου κράτους μέλους, όπως προσδιορίζεται στο παράρτημα I, αν τα ζώα έχουν εμβολιασθεί σύμφωνα με το στοιχείο α) και αν, επιπροσθέτως:
i) το πρόγραμμα εποπτείας σε μια ανάλογη, από επιδημιολογική άποψη, περιοχή προέλευσης έχει αποδείξει την παύση της κυκλοφορίας του ιού του καταρροϊκού πυρετού του προβάτου επί περίοδο άνω των 60 ημερών πριν από την ημερομηνία της αποστολής, ή
ii) το πρόγραμμα εποπτείας του φορέα σε μια ανάλογη, από επιδημιολογική άποψη, περιοχή προορισμού έχει αποδείξει την παύση της δραστηριότητας ενήλικων κουλικοειδών".
Άρθρο 2
Το παράρτημα Ι της απόφασης 2003/828/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 3
Η παρούσα απόφαση εφαρμόζεται από τις 2 Φεβρουαρίου 2004.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 6 Ιανουαρίου 2004.

Labels: 0
8
6